# Dia d'enganyar

El dia d'enganyar (anomenat dia d'enganar a Menorca i peix d'abril a França i Itàlia, del francès poisson d'avril i l'italià pesce d'aprile) és una festa en molts països cada primer d'abril.
Segons la llegenda, el dia d'enganyar neix l'any 1564, a França. Té lloc en molts estats europeus (Regne Unit, Irlanda, França, Itàlia, Galícia, Portugal, Alemanya, Països Baixos, Romania, Bèlgica, Polònia, Dinamarca, Suècia, Noruega i Islàndia) i també als Estats Units, Austràlia, Brasil i Japó.

## Història

S'han ofert moltes diferents explicacions sobre aquesta festa; no obstant això, la idea que les folgues que acompanyen aquesta data van començar durant el regne de Carles IX de França sembla la més convincent.
A mitjan segle xvi a tot França les festivitats d'Any Nou començaven el 25 de març i acabaven una setmana després, el 1r d'abril. El 1564, per mitjà del decret de Roussillon, el rei va decretar l'adopció del calendari gregorià i l'Any Nou es va traslladar al 1r de gener. La llegenda suggereix que molts francesos s'oposaren al canvi o que simplement ho van oblidar i van seguir intercanviant regals i festejant en la setmana que concloïa el 1r d'abril. Els folgosos van decidir de ridiculitzar-los oferint presents absurds i convidant a festes inexistents, i així va néixer la tradició de fer folgues el primer dia d'abril.
El nom peix d'abril, que rep la víctima de les folgues, va lligat al zodíac: tot esdeveniment que esdevenia en aquesta data té una relació amb el fet que el Sol abandonava la constel·lació de Peixos. Napoleó I va ser anomenat "peix d'abril" quan es va maridar amb Maria Lluïsa d'Àustria un 1r d'abril.
La tradició es va propagar després a Itàlia amb el mateix nom (en italià pesce d'aprile). Posteriorment es va expandir encara més, fins a arribar als Estats Units uns dos-cents anys després, mitjançant els anglesos, que l'anomenaren el dia dels ximples d'abril (en anglès April fools' day). Els alemanys tenen el seu "Aprilscherz", els brasilers el seu "dia da mentira" en aquesta mateixa data, i els escocesos anomenen la víctima de les folgues "gowk" (cucut).
A Menorca la tradició remunta al domini britànic de l'illa, en diferents períodes que apleguen 70 anys, del 1708 al 1802. A la resta de Països Catalans, a Espanya i alguns estats d'Amèrica llatina existeix una tradició similar, celebrada el 28 de desembre, el dia dels Sants Innocents, una festa que barreja ritus pagans amb el mite bíblic de la matança perpetrada per Herodes. A Galícia també es fa també el primer d'abril. La dita popular, que fa referència a les carallades que es feien als llocs rurals, quan la xicalla canviava de lloc les eines i els carros dels veïns, diu "o primeiro de abril, van os burros onde non deben ir".

## Notes

* ↑ El decret de Roussillon rep el nom de Roussillon, lloc on va ser promulgat, sense cap més relació amb el Rosselló que l'homonímia en francès.

## Referències

* ↑ «[April Fools' Day April Fools' Day]». Britannica, 25-03-2021. [Consulta: 1r abril 2021].
* ↑ April Fools' Day Traditions Around the World (anglès)
* ↑ How is April Fool's Day celebrated in different countries? (anglès)
* ↑ Notícia a Vilaweb
* ↑ Bloc sobre festes i tradicions de Menorca

## Enllaços externs

* «Top 100 April Fools' Day hoaxes of all time» (en anglès). Museum of Hoaxes.
* «April Fools' Day On The Web: List of all known April Fools' Day Jokes websites from 2004 until present» (en anglès).